CELEX: 32014D0357
Language: bg
Date: 2014-06-13 00:00:00
Title: 2014/357/ЕС: Решение за изпълнение на Комисията от 13 юни 2014 година относно съответствието на европейските стандарти серия EN 957 (части 2 и 4—10) и EN ISO 20957 (част 1) относно стационарни съоръжения за тренировка и на десет европейски стандарта относно уреди за гимнастика с общото изискване за безопасност на Директива 2001/95/ЕО на Европейския парламент и на Съвета и публикуването на данните за тези стандарти в Официален вестник на Европейския съюз  Текст от значение за ЕИП

14.6.2014   
            
            
               BG
            
            
               Официален вестник на Европейския съюз
            
            
               L 175/40
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 13 юни 2014 година
   относно съответствието на европейските стандарти серия EN 957 (части 2 и 4—10) и EN ISO 20957 (част 1) относно стационарни съоръжения за тренировка и на десет европейски стандарта относно уреди за гимнастика с общото изискване за безопасност на Директива 2001/95/ЕО на Европейския парламент и на Съвета и публикуването на данните за тези стандарти в Официален вестник на Европейския съюз
   
   (текст от значение за ЕИП)
   
      (2014/357/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4 от нея,
   като има предвид, че:
   
               (1)
            
            
               Съгласно член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
            
         
               (2)
            
            
               В съответствие с член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите рискове, обхванати от приложимите национални стандарти, когато той е в съответствие с доброволните национални стандарти, които транспонират европейските стандарти, чиито данни са били публикувани от Комисията в Официален вестник на Европейския съюз съгласно член 4, параграф 2 от посочената директива.
            
         
               (3)
            
            
               Съгласно член 4, параграф 1 от Директива 2001/95/ЕО европейски стандарти се установяват от европейските органи по стандартизация след възлагане на мандат от Комисията.
            
         
               (4)
            
            
               Съгласно член 4, параграф 2 от Директива 2001/95/ЕО Комисията следва да публикува данните на тези стандарти.
            
         
               (5)
            
            
               На 27 юли 2011 г. Комисията прие Решение 2011/476/ЕС относно изискванията за безопасност, на които трябва да отговарят европейските стандарти за неподвижно поставени уреди за тренировка съгласно Директива 2001/95/ЕО на Европейския парламент и на Съвета (2).
            
         
               (6)
            
            
               На 5 септември 2012 г. Комисията възложи мандат за изготвяне на стандарти M/506 на европейските органи за стандартизация за разработване на европейски стандарти за стационарни съоръжения за тренировка, с които да се разгледат основните рискове, свързани с такъв вид уреди, следвайки принципа, че при нормални, разумни и предвидими условия на употреба рисковете от наранявания или увреждане на здравето и безопасността следва да се минимизират от проектното решение или предпазните средства на уредите. В мандата се изискваше да бъдат отчетени следните аспекти: стабилност на свободно поставения (неприкрепен) уред, остри ръбове и грапавини, накрайници, извършващите смачкване, срязване, въртене и възвратно-постъпателни движения точки в достъпната зона, тежести, достъп до уреда и излизане от него, механизми за регулиране и заключване, въжета, ремъци и вериги, стоманени въжета и макари, водачи за въжета и ремъци, точки на теглене, позиции на хващане, вградени, прикачени и въртящи се ръкохватки, електробезопасност и блок за спиране на движението чрез изключване на захранването.
            
         
               (7)
            
            
               Европейският комитет по стандартизация (CEN) прие серия от европейски стандарти (EN 957 части 2 и 4—10) и европейски стандарт EN ISO 20957 (част 1) за стационарни съоръжения за тренировка, които попадат в обхвата на мандата от Комисията.
            
         
               (8)
            
            
               Европейски стандарти серия EN 957 части 2 и 4—10 и европейски стандарт EN ISO 20957 (част 1) за стационарни съоръжения за тренировка отговарят на мандат М/506 и съответстват на общото изискване за безопасност на Директива 2001/95/ЕО. Техните данни следва да бъдат публикувани в Официален вестник на Европейския съюз.
               
            
         
               (9)
            
            
               На 27 юли 2011 г. Комисията прие Решение 2011/479/ЕС относно изискванията за безопасност, на които трябва да отговарят европейските стандарти за уреди за гимнастика съгласно Директива 2001/95/ЕО на Европейския парламент и на Съвета (3).
            
         
               (10)
            
            
               На 5 септември 2012 г. Комисията възложи мандат за изготвяне на стандарти M/507 на европейските органи по стандартизация за разработване на европейски стандарти за уреди за гимнастика, с които да се разгледат основните рискове, свързани с такива уреди, а именно рискове, произтичащи от недостатъчната устойчивост на натоварване на уреда, нарушаването на стабилността на уреда, използването на електрическа енергия и работата на електрически вериги, приложената механична или водна енергия, използването на самия уред, включително падания, порязвания, заклещване, задушаване, удар и претоварване на тялото, достъпа до уреда, включително достъпа в случай на дефекти и аварии, възможните взаимодействия на уреда и случайно намиращи се в близост лица (напр. зрители), пропуските при поддръжката, монтажа, демонтажа и боравенето с уреда и експозицията на уреда на въздействието на химически вещества.
            
         
               (11)
            
            
               Европейският комитет по стандартизация (CEN) прие десет европейски стандарта за уредите за гимнастика, които попадат в обхвата на възложения от Комисията мандат.
            
         
               (12)
            
            
               Десетте европейски стандарта за уредите за гимнастика изпълняват мандат M/507 и отговарят на общото изискване за безопасност от Директива 2001/95/ЕО. Техните данни следва да бъдат публикувани в Официален вестник на Европейския съюз.
               
            
         
               (13)
            
            
               Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
            
         ПРИЕ НАСТОЯЩОТО РЕШЕНИЕ:
   Член 1
   Следните европейски стандарти отговарят на общото изискване за безопасност на Директива 2001/95/ЕО за рисковете, които обхващат.
   
               а)
            
            
               EN ISO 20957-1:2013 „Стационарни съоръжения за тренировка — част 1: Общи изисквания за безопасност и методи за изпитване (ISO 20957-1:2013)“,
            
         
               б)
            
            
               EN 957-2:2003 „Стационарни съоръжения за тренировка — част 2: Съоръжения за силова тренировка, допълнителни специфични изисквания за безопасност и методи за изпитване“
            
         
               в)
            
            
               EN 957-4:2006+A1:2010 „Стационарни съоръжения за тренировка — част 4: Лежанки за силова тренировка, допълнителни специфични изисквания за безопасност и методи за изпитване“
            
         
               г)
            
            
               EN 957-5:2009 „Стационарни съоръжения за тренировка — част 5: Стационарни велосипеди и съоръжения с педали за тренировка на горната част на тялото, допълнителни изисквания за безопасност и методи за изпитване“,
            
         
               д)
            
            
               EN 957-6:2010 „Стационарни съоръжения за тренировка — част 6: Бягащи пътеки, допълнителни специфични изисквания за безопасност и методи за изпитване“
            
         
               е)
            
            
               EN 957-7:1998 „Стационарни съоръжения за тренировка — част 7: Тренажори за гребане, допълнителни специфични изисквания за безопасност и методи за изпитване“
            
         
               ж)
            
            
               EN 957-8:1998 „Стационарни съоръжения за тренировка — част 8: Степери, машини за стъпаловидно катерене и машини за катерене — допълнителни специфични изисквания за безопасност и методи за изпитване“
            
         
               з)
            
            
               EN 957-9:2003 „Стационарни съоръжения за тренировка — част 9: Елиптични тренажори, допълнителни специфични изисквания за безопасност и методи за изпитване“,
            
         
               и)
            
            
               EN 957-10:2005 „Стационарни съоръжения за тренировка — част 10: Велоергометри за упражняване с неподвижно колело или без свободно колело, допълнителни специфични изисквания за безопасност и методи за изпитване“
            
         
               й)
            
            
               EN 913:2008 „Уреди за гимнастика — общи изисквания за безопасност и методи за изпитване“,
            
         
               к)
            
            
               EN 914:2008 „Уреди за гимнастика— Успоредка и комбинирана смесена успоредка— Изисквания и методи за изпитване, включително безопасност“,
            
         
               л)
            
            
               EN 915:2008 „Уреди за гимнастика— Смесена успоредка— Изисквания и методи за изпитване, включително безопасност“,
            
         
               м)
            
            
               EN 916:2003 „Уреди за гимнастика— Скринове за прескачане— Изисквания и методи на изпитване, включително безопасност“,
            
         
               н)
            
            
               EN 12196:2003 „Уреди за гимнастика — Коне и кози — Функционални изисквания и изисквания за безопасност, методи на изпитване“,
            
         
               о)
            
            
               EN 12197:1997 „Уреди за гимнастика— Висилки — Изисквания за безопасност и методи за изпитване“,
            
         
               п)
            
            
               EN 12346:1998 „Уреди за гимнастика— Шведски стени, стенни стълби и съоръжения за катерене — Изисквания за безопасност и методи за изпитване“,
            
         
               р)
            
            
               EN 12432:1998 „Уреди за гимнастика — Греди — Изисквания за функционалност и за безопасност, методи за изпитване“,
            
         
               с)
            
            
               EN 12655:1998 „Уреди за гимнастика — Халки — Изисквания за функционалност и за безопасност, методи за изпитване“,
            
         
               т)
            
            
               EN 13219:2008 „Уреди за гимнастика — Батути — Функционални изисквания и изисквания за безопасност, методи за изпитване“,
            
         Член 2
   Справочните данни на стандарти EN ISO 20957-1:2013, EN 957-2:2003, EN 957-4:2006+A1:2010, EN 957-5:2009, EN 957-6:2010, EN 957-7:1998, EN 957-8:1998, EN 957-9:2003, EN 957-10:2005, EN 913:2008, EN 914:2008, EN 915:2008, EN 916:2003, EN 12196:2003, EN 12197:1997, EN 12346:1998, EN 12432:1998, EN 12655:1998 и EN 13219:2008 се публикуват в част C от Официален вестник на Европейския съюз.
   
   Член 3
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 13 юни 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 11, 15.1.2002 г., стр. 4.
   
      (2)  ОВ L 196, 28.7.2011 г., стр. 16.
   
      (3)  ОВ L 197, 29.7.2011 г., стр. 13.